Cesarhanmun/geonobi-data huggingface dataset:
地名: 穩城 (咸鏡道, 都護府)
年: 1504.0

○傳曰: "宮人田香、水斤非犯重罪, 居西江, 其籍沒家産, 安置田香于江界, 水斤非于穩城。 義禁府郞廳一人、書吏一人、內官一人押去, 令各驛出婢子二人, 次次押傳。" 傳旨議政府曰: "婦人之行, 以不妬忌爲賢。 《樛木》、《螽斯》之化, 《綠衣》、《栢舟》之變, 足以鑑戒千古, 而邪媚其行, 蠱惑君心, 以爲厲階者, 世不絶人。 此所謂: ‘亂匪降自天, 生自婦人。’ 者也。 雖正嫡之尊, 當以逮下爲德, 況不敢當夕之群小, 而有嫉妬之心乎? 成廟以明哲之主, 寢成投杼之疑, 遂至大變。 況在於予不謹其始, 而浸潤日久, 變移心志, 則後日之禍, 安保其必無也? 今田香、水斤非等, 奸兇驕妬, 以梗內化, 罪不可赦。 故決杖八十, 投之遠裔, 幽囚困苦, 以警後人, 其令曉諭中外。"

○戊辰/推官柳洵等詣賓廳, 鞫田香父母同生族親等, 史官皆不得與聞。 傳曰: "事勢甚明, 然不至於困, 則必不服。 此匿名書, 非知內間事者, 不至於此。 此事年久, 不當追問, 然事大, 故不得不窮問。 此予不德所致, 予甚慙靦。 其父母及婢子或刑訊、或烙刑鞫之。" 推官等用烙刑、刑訊, 金伊德、崔今山、者亇知、春今、香非皆不服。 傳曰: "張淑容家奴石乙同見匿名書貼付時, 有一女着油帽以過言曰: ‘此門貼書, 屬於此家, 可取去。’ 云云。 石乙同因取匿名書, 未及捕捉。 其所以着油帽者, 欲隱蔽其容也。 其人詐爲他人所作, 使人不得知之, 然宮中事非此人不知, 欲夷三族。 雖如房子之微, 自闕而出, 不可言宮中之事, 況田香久在侍女之列, 不宜如是。 可遣禁府郞廳, 急往配所凌遲, 其父母、同生及家人, 烙刑得情。" 傳曰: "其語田香父母同生家人等曰: ‘首謀田香, 已令凌遲, 汝等何不直告?’ 刻督問之。 且遣禁府郞廳于穩城, 凌遲水斤非。" 此綠水讒之也。 兩人容色艶麗, 綠水心忌之, 日夜譖之於王, 兩人父子兄弟一朝盡殺之。
地名: 穩城 (咸鏡道, 都護府)
年: 1506.0

○傳曰: "濟州充軍內官朴幹, 穩城爲奴, 金淸
              巨濟分配, 崔忱(各)杖一百, 珍島分配, 薛忠
              巨濟分配, 朴恕
              濟州分配, 朴仁孫杖八十, 令其道觀察使監杖。"
地名: 穩城 (咸鏡道, 都護府)
年: 1509.0

○乙丑/御朝講。 持平韓效元, 論各司提調事, 不允。 特進官田霖曰: "强盜許接科罪節目, 非不至也, 而前萬戶崔守文, 許接情狀甚明。 如咸鏡道
              穩城殘弊等郡, 官奴定屬爲當。 且金浦官庫, 强盜隱匿者多, 庫子、鄕吏, 非不知也。 請竝罪之。" 傳曰: "田霖所啓當矣。 其許接人科罪者, 前有法條, 然士族亦必有隱接者矣。 兩界本入居之地, 崔守文畢推後, 入送于兩界。"
地名: 穩城 (咸鏡道, 都護府)
年: 1512.0

○乙酉/咸鏡北道節度使尹熙平, 以道內防禦諸事, 條列以啓者八。 上以熙平所啓, 命吏、兵曹、戶曹堂上及知邊事宰相會議。 左議政柳順汀、右議政成希顔、左贊成李蓀、右贊成金應箕、左參贊洪景舟、右參贊鄭光弼、吏曹判書宋軼、兵曹判書辛允武、參判洪淑、同知中樞府事李秉正、工曹參判崔漢洪議: "烽燧軍不在候望處所, 驛吏不卽傳邊報, 且不給馬, 以致失誤軍機, 赴防軍士, 累次闕防, 以致守禦疎虞。 其罪皆重, 固宜痛懲。 然非臨敵當陳之時, 則不可擅殺, 隨其所犯輕重科斷, 其中已甚者, 啓聞施行。 凡干軍務, 不檢擧懶慢守令, 節度使亦宜啓罷, 不須別遣宣傳官治罪。 一, 內需司奴子, 亦隷雜色軍, 當有警急, 赴防似合, 但不可一依軍士例赴防也。 其能射者試抄預養, 如値賊變緊急時, 用以助防爲當。 其貢米, 已令限五年輸納所在官, 以補軍資, 限盡更議施行。 一, 本道年壯才疎校生, 定軍役事, 已受敎行移。 明川、吉城, 本是一州, 頃因事故, 分爲二縣。 今還合置, 猶舊時也, 有何弊焉? 革廢未久, 遽爾復立, 政令不一, 事體未便。 但奴婢官屬, 徙居明川, 安業甚久, 一朝棄舊業, 一切移徙, 恐起怨咨。 請待年豐, 漸令移居, 毋使失業。 一, 軍糧其在南方者, 當漸輸北, 其在北者, 不應移置於南。 今南官軍糧, 已令輸入北道, 其軍資不足如會寧、富寧、鏡城、吉州等鎭, 爲先輸入。 北道牟種備給事, 依所啓爲當。 一, 本道軍卒貧窮, 軍裝未能自辦。 前日武庫軍器, 累次下送頒給, 許多軍卒, 豈得均受? 弓絃、弓子、長片箭, 令該司量宜磨鍊, 下送分給。 且長片箭竹, 裁斷輸送兩界, 計軍士數, 各一部分給事, 受敎行移已久, 而迄未輸送。 請令該司督送。 一, 潼關屯田所出, 分付各官, 春納行營, 弊果不貲。 節度使行營支供, 令各官依前輸納, 其屯田亦宜還屬潼關。 但所出甚多, 不可盡爲僉使支用所費, 每年租一百石, 輸入穩城, 補軍資爲便。" 傳曰: "依議施行。"
地名: 穩城 (咸鏡道, 都護府)
年: 1517.0

○臺諫啓前事。 憲府啓曰: "咸鏡南道, 前以有邊釁, 革評事立虞候。 若復立評事, 擇遣文臣, 則主將與之圖事, 而守令亦知謹畏也, 請依舊復立評事。 選上奴子番價, 初無定式, 至於猥濫, 故一朔之價, 初定常木緜五匹, 猶有猥濫之弊, 易以五升木緜三匹, 令司瞻寺
                〔司贍寺〕
              收頒也。 五升木緜三匹, 則常木綿, 乃至於六匹, 然則過於五匹之數。 請減五升木緜半匹, 以二匹半, 准計常木綿五匹之數。" 諫院啓曰: "吏曹久廢職事, 故停啓。 前宜城尉
              南致元奴子訴良于刑曹, 久不復現, 捉致其妹而問之, 則曰: ‘本主率去, 不知去處。’ 刑曹督現, 則致元畏其形迹敗露, 與其元告之妹, 符同而自納次知。 元告者無發狀還隱之理, 致元致害情狀判然。 請移刑曹推案於法司, 推治致元之罪。 雖自己奴子, 三度得伸前, 歐打致害, 則別立法痛治。 且聞前者亡失祭服、祭器人等, 刑曹擬徒以下者五十餘人照目, 去七月初六日到政院, 政院用情淹置, 以待大妃康寧之赦, 二十一日始啓。 用權操弄如此, 末流之弊, 不可勝言。 且聞吏胥之徒, 多受賄賂, 以成其姦, 尤爲驚駭。 色承旨及吏胥等, 請竝令法司痛治。" 憲府啓曰: "慶尙右道兵使曹閏孫營城內築臺作亭, 窮極侈麗。 前任左道水使, 營建亭子, 亦極宏奢, 竝爲風雨所拔。 不恤軍卒, 妄興功役, 積怨召災。 全羅左道水使金世熙, 前任薺浦僉使時, 兵火之餘, 創建大廳, 窮極壯麗, 侔擬宮闕, 困弊軍卒。 穩城府使申玉衡, 前任慶尙左道水使時, 營建大廳, 大興功役, 窮極壯麗, 侔擬宮闕, 勞弊軍卒。 請移文推之。" 傳曰: "柳墉、金世鈞、曹起漢遞之。 咸鏡南道評事復立事, 此建置沿革之事也, 選上番價事, 其初該曹所磨鍊也。 皆當問于大臣及該曹。 南致元事, 移法司推治。 祭服、祭器遺失人推考啓目淹置政院事, 色承旨及吏胥, 皆令法司推之。 曺閏孫等作公廨事, 大抵舊官舍, 或至於頹廢, 則可仍修補也。 雖修改而務爲宏大奢侈, 則弊必及民也。 況新創樓觀亭榭, 乃爲游觀之所乎? 憲府之推治, 當矣。"
地名: 穩城 (咸鏡道, 都護府)
年: 1518.0

○乙亥/政院問申玉衡殺弟始末於方好義, 好義曰: "所謂妾婢者, 乃玉衡之自昔相奸者也。 其孽弟鐵衡, 亦通奸事, 臣所未聞。 玉衡之爲穩城也, 鐵衡潛通其官妓及府內私婢之爲隣邑守令所奸者, 玉衡以爲汎濫而黜于衙外, 將送京。 鐵衡以爲玉衡妾所訴, 窘辱卽行, 玉衡愈怒, 使人捉來於道, 著枷囚之, 第七日物故云。 臣之聞見止此。" 傳曰: "柳庸謹書狀及此語, 下于司憲府, 推考可也。"

○臺諫啓前事, 又啓: "申叔檜, 崇飮廢職; 李孟友, 狂悖無狀; 成希雍, 非徒貪汚無恥, 不孝、不友之人也。 其兄希顔生時, 其母許希顔以一口奴, 希雍卽發怒, 不孝於其母, 希顔至痛哭。 以希顔之兄而得一口奴於其母, 不爲橫得, 而希雍之所爲如是, 其鄙吝無狀可見, 而前爲開城經歷時, 多受市人貨物。 請不齒士類。 李保元, 庸陋無狀; 李允亨, 薄行不合師儒; 李壽, 庸劣不合長官。 請皆遞之。" 諫院又啓曰: "咸鏡北道節度使權勝, 殘忍凶暴, 多殺傷人, 旣失人心, 爲士卒所不信服; 穩城府使金良弼亦殘暴, 所歷殘傷, 至爲人所不忍爲之事, 而穩城今方殘弊。 前除府使朴世英以殘忍不能蘇復, 遞之, 良弼則尤甚於世英。 大抵六鎭重地, 當擇賢能, 豈可使如此之人任之乎? 請幷速遞。" 傳曰: "成希雍以一口奴, 不孝、不友, 則宜不齒士類。 然其家中之事, 他人豈能灼知乎? 申叔檜雖好飮, 而豈至廢事乎? 權勝、金良弼事, 則武人大抵多殘忍而少慈祥。 此二人, 武臣中最可用者, 故授以邊鎭之任, 豈可遞乎? 餘竝不允。"
地名: 穩城 (咸鏡道, 都護府)
年: 1520.0

○御朝講。 掌令徐厚曰: "近日令中外, 皆行鄕約, 善矣。 然十室之邑, 雖曰有忠信, 亦豈多得? 雖在朝廷, 少有其人, 況外方乎? 束縳而行鄕約之道, 故人心益偸, 風俗益薄。 況其善惡籍, 率多以私以嫌, 故無美事? 古人不能申其所懷於天下, 故爲此鄕約, 而欲化一鄕之人, 非以此欲馳驟天下之人也。 近日士習之誤, 專在於趙光祖、金湜等, 乃以道學爲名, 而所事者, 駁擊人物, 誹議朝廷得失, 故爲學者, 爭慕效之, 是豈道學乎? 夫議朝廷得失, 論人物長短, 乃爲士而仕於朝廷者之所爲也, 非學者所敢爲也。 近者戶曹, 以列邑貢物, 或有其地之所不産者, 欲相移易以定。 此法固不可行, 而民益騷擾矣。 近來國家無事, 用度不廣, 若蠲一二年之貢, 則民被其澤矣。 且朝廷內有三公、六卿, 外有監司、守令, 皆任其責。 旣以委任, 則固當信任, 疑其不能, 又遣御史, 俾摘其奸。 守令雖微, 而監司任重, 不可不信。 況御史雖明, 頃刻歷見, 不如監司巡審之爲詳也。 旣委一道, 又頻遣御史, 無信任大臣之意, 徒自騷擾。" 正言趙珍曰: "近日之事, 崎嶇詭異, 故人心不正。 入仕者, 雖無階之人, 率至六品, 以爲人皆可以爲堯、舜, 故爲學者, 徒尙其名, 不學問、不製述曰: ‘我能爲《小學》之道’, 而不知根本, 學校之政, 自此而廢。 至如鄕約, 則金安國爲全羅道監司時, 考其善惡籍, 若載善籍, 則雖奴婢之賤, 必侵其守令, 使餽遺之, 守令且有不能支焉, 事出鄕約, 則必至刑訊, 故人心橫逆。 若安國不速遞來, 禍必將至。 且禮有尊卑上下焉, 徒計其年齒, 使隷賤反居其上, 故下凌上、賤凌貴之弊, 生焉。 所云鄕約, 嘯聚無狀, 在所當禁。" 上曰: "《小學》與鄕約, 皆其善者也, 但近者光祖等所爲, 名實不相副, 故所謂善者, 反至於不善。 然朝廷旣正, 則人心自正, 不必人人而敎之。 鄕約固不可用刑。 擅用刑罰, 其弊大矣。 大臣亦言不可, 故已令禁其群聚, 只令患難死喪相救爾, 不可復下令以禁也。" 同知事李沆曰: "彼輩被鞫時, 鄕約之徒群聚光化門外, 謀欲上言以救而不得。 及其決杖也, 就于禁府, 其立如麻, 故執杖者爲群聚者所迫, 不得擧手以杖。 無賴之徒聚于闕門, 而旣不禁, 故又聚于禁府。 今若因而不之罪, 則事有不可, 然不可盡罪其類。 若都約正、直月者, 固當治其罪也。" 領事鄭光弼曰: "鄕約, 皆彼輩所造端也。 頃者刑曹有捕徙民逃亡者, 鄕約之人, 乃敢匿之, 拒其捕者, 使不得捕, 往告曰: ‘患難相救, 故乃敢救之。’ 判書金凈曰: ‘此善人也。’ 參判柳雲欲加其罪, 凈艴然怒曰: ‘何以治罪善類乎?’ 雲不至辨焉。 金湜之逃, 至爲不可。 人臣旣已委質, 乃敢如此, 此眞無狀人也。 非徒金湜, 又有逃去而被執者。" 上曰: "又有逃者乎?" 光弼曰: "臣聞奇遵, 亦逃在道, 爲其邑人所執云。
                【奇遵, 初謫牙山。 其兄逈爲茂長縣監, 其母隨歸。 遵將移謫穩城, 欲見其母以歸, 而乃逃, 至天安郡
                  南院, 足繭且飢, 不得行, 伏于川邊, 適値牙山報狀人, 被執。】
               今移配于穩城, 穩城與野人之境相近。 遵年少輕薄, 臣恐逃入於彼也。 籌長哈云: ‘朝鮮人被罪者, 若過一年, 必皆放還, 我輩被罪者, 何久而不放也?’ 常爲怨言。 今遵在彼, 雖不入野人中, 若果逃, 則長哈之類不知逃歸, 而乃以爲放還, 必生怨心。 臣意以爲奇遵, 不必移于穩城, 可謫于近地也。" 沆曰: "光弼此言似是而非。 若其逃亡, 則雖在近地, 亦大不可。" 光弼曰: "近地則雖逃, 乃在邦域之中爾。" 厚曰: "久在侍從者, 雖謫于近地, 若終使之不返則可也。" 光弼曰: "前日李誠言上疏, 遵乃請誅之, 輕薄可知。" 上曰: "金湜之逃, 若不知移配, 而恐其至死, 乃逃則已矣, 禁府書吏持移配之文以往, 非至大罪, 乃敢逃歸, 甚不可。 奇遵之逃, 爲見親而逃, 未可知也, 然乃欲必逃, 則在遠與近無異也。 不可又改而移配也。" 沆曰: 近日用人太過, 年少者率皆濫授。 彼年少者, 雖非不善, 然古云養老乞言, 以其踐歷已久, 有所更涉也。 況爵賞, 人主之所明愼者也。 近者專委銓曹, 使年少者專恣, 而任用新進, 駁逐舊臣, 使權綱下移, 有識莫不恨悶。 幸今復遵祖宗舊章, 故人心安定。 彼輩等前云: ‘風俗已善’, 臣以爲不然。 子弟謗父兄之失, 姪而謗叔, 故雖父子、兄弟、親戚之間, 不得相語。 其情之所懷, 反相疑畏, 故因姪、弟之謗, 被罪責者亦有之, 父子、兄弟、朋友之道, 皆失其序。"
地名: 穩城 (咸鏡道, 都護府)
年: 1526.0

○丁未/右承旨丁玉亨以咸鏡北道兵使柳繼宗啓本、封啓曰: "啓本云: ‘京中各日奇別, 非徒列鎭皆知之, 胡人亦先知之。 如此不已, 則軍機不爲秘密, 故敢封啓。’ 而啓下時, 亦封付於兵曹郞官, 勿使謄寫於單抄冊何如?" 傳曰: "依啓。"
                【北道兵使啓本云: "會寧鎭僉節制使金瑚牒呈, 今十月十一日, 城底居住吾都里彼人中樞阿乙加茂鄕言進告內, 請屛左右, 就前密告曰: ‘吾都里種類, 無弓馬之才, 本是殘劣。 與諸姓亏知介, 世世讎也。 待我類如蛟蚩, 見之則捉去, 作爲奴婢。 又牛馬、家財年年奪去, 未得安接。 故會寧城底五十餘戶、高嶺城底八十餘戶, 依接居生, 盡心仰國矣。 去十月間, 亏乙未亏知介、尼麻車亏知介與吾郞哈酋長住張哈和親事聞知, 以將爲所侵疑慮, 而今年七月間, 穩城鎭所管美錢城底都酋長吾郞哈中樞每禿, 箭一介及手指木, 傳諭諸鎭酋長及頭頭被人曰: 「彼人等上京, 不利。 河伊
                  亂水洞
                  住長哈居處竝聚時, 五鎭諸部亏吾郞哈及吾都里等或破毁農器、鼎器中, 隨所得每戶出持, 而貧戶則幷五戶牛一首, 有實戶則幷三戶牛一首, 各持來。 其鐵物則許給和親亏知哈
                  尼麻車
                  南訥巨、節都骨
                  五姓亏知介等使打造甲冑、箭鏃, 牛隻則其徒贈給。」 云。 我等答曰: 「前未聞事, 今聽汝言, 不可輕易使之。 將欲進告于會寧府使。」 云, 則亏郞哈等力禁, 故未果進告, 而日夜思慮, 從彼則得罪於朝鮮, 不從則禍延妻子, 慮事, 進告奸使。’ 開諭曰: ‘今聞汝言, 一以嘉汝和國之誠; 一以恨汝決意之不快也。 亏知介, 於汝世讐, 非徒不可輕易和親, 五姓
                  亏知介厥類, 萬倍於汝種。 若以萬倍之衆, 欲求鐵物、牛隻, 非一再則其可當乎? 今年納一物明年納一物, 又明年如是, 而無納物, 則必擒汝如初矣。 汝審此意, 斷不從彼所誑。 此, 汝等之福, 而永保無虞也。 況五嶺諸鎭野人及山外諸屯歸順野人, 皆誠心向國者也。 豈可從誑, 自取禍哉? 萬萬無此理。’ 如是曲諭然後, 厚饋酒食, 別贈鹽醬, 出送。 阿乙加茂進告辭緣與前阿速進告大槪相同。 獨諸屯胡處每戶鐵物收取, 兵器打造事阿速進告內所無之事, 阿乙加茂進告內胡人等聚會, 在七月之間云, 則各種亏知介居住處最遠, 至今五朔, 遠屯他境留連似難, 而虜情所向非輕, 以常時鎭屬殘卒, 待變至爲可慮, 而道內凡馳啓事, 纔經一朔, 京中各日奇別下來, 故非徒列鎭皆知, 胡人亦先知之。 右事雖至秘密, 不無漏通, 至爲可慮, 故牒文除執吏, 秘密成送, 而城底胡情, 問于邊人則胡人在前, 鎭將之雖令, 雖赴水火, 無不聽從, 今則雖易如反掌之事, 間或不從, 多有驕慢之心。 道內飢饉癘疫, 人畜俱瘵, 天時人事, 疑若兆亂。 更加措置備邊, 南道軍士, 作急入送, 而各鎭銃筩習放, 則竝不得善放, 火炮匠五六名, 不分晝夜下送事。"】
地名: 穩城 (咸鏡道, 都護府)
年: 1538.0

○丙寅/諫院啓曰: "近來昇平日久, 軍政解弛, 邊情狃於尋常, 爲鎭將者, 亦不謹防備。 如有不虞之變, 事且不測。 況今倭奴, 方有構釁之端, 尤不可不慮。 海雲浦境內人物殺害事, 觀其推考公事, 則事干各人, 雖以未辨朝、倭, 受刑發明, 然其人物殺害時, 卽可追捕, 而非徒不卽追捕, 終失候望, 不知賊人去處, 其常時不謹防備可知。 鎭將水使林畯之罪, 不止於遞職, 而只命遞差, 至爲未便, 請從律科罪。 穩城府使柳尙齡, 人物浮誇, 前爲守令, 亦有所失, 今陞堂上未便。 平壤判官柳師琦, 素無幹能, 陞爲大處判官不合, 請竝改正。 工曹正郞李正卿, 別無賢能, 不合六曹郞官, 請遞。" 答曰: "皆如啓。"
地名: 穩城 (咸鏡道, 都護府)
年: 1557.0

○諫院啓曰: "近來邊將, 率多攀緣雜進之輩,
                【武夫, 類皆奴顔於宰相之門, 以爲發迹之地, 宰相亦以武夫爲一家之僕隷, 以開納略之路故云。】
               唯務剝民, 不知廉恥之爲何事, 使下人怨剌, 夷虜輕侮, 豈不寒心? 前穩城府使趙逑, 到任以後, 誅求日甚, 稱爲屯田耕牛, 橫取民間牛隻, 買得胡人良馬, 至於五六匹。 非但邊民, 被奪其牛, 怨讟朋興, 胡人於買賣之際, 亦苦其抑勒, 聞者莫不痛憤。 請趙逑先罷後推, 以革邊將貪縱之弊。" 答曰: "趙逑推考可也, 不必先罷。" 後累啓, 依允。
地名: 穩城 (咸鏡道, 都護府)
年: 1583.0

○甲寅/慶源虜變, 陷城時, 正兵吳漢春馳冒賊鋒, 發其父於重圍, 仍與之同死, 鍾城烽燧軍韓揚突入賊中, 箭被體而不顧救其父以歸, 安原內奴萬年長妻春月, 穩城保人金銀石妻今伊, 懼汚於賊, 自經而死, 因巡察使啓聞, 命旌門復戶, 韓揚則特賜木綿襦衣二領, 甲冑一部, 弓長片箭環刀等物。
地名: 穩城 (咸鏡道, 都護府)
年: 1592.0

○倭將淸正入北界, 會寧人叛, 執兩王子、諸宰臣迎降, 關南北皆陷于賊。 初, 淸正踰嶺, 而窮追王子行, 王子奔, 至鏡城。 北兵使韓克誠拒戰于磨天嶺, 海汀倉爲倭軍所綴, 軍潰而走。 王子轉入會寧府, 聞賊兵追迫, 欲向前, 鎭土兵已謀叛, 佯請守城, 自守門鑰, 使不得出。 翌日土官鎭撫鞠景仁聚徒作亂, 自稱爲大將, 以甲騎五百結陣。 時, 巡邊使李瑛、府使文夢轅在南門樓上, 愕不知所爲。 高嶺僉使柳擎天果悍壯士也。 咡謂瑛曰: "景仁叛, 而本府兵從者半, 未必盡其腹心。 公於此團集一行軍官、員役, 戒嚴而臨之。 吾則往諭景仁使解兵, 卽不聽便斬首, 諭衆使散。 公自此呼聚受降, 自然定矣。" 瑛庸懦, 搖首曰: "愼勿爲此言。" 景仁微聞其計, 使人執軍官壯健者盡斬之。 擎天見言不用, 卽與麾下數人, 開西門出去, 賊不敢追。 景仁遂圍客舍, 就執兩王子及夫人、女侍, 一行奴婢等與宰臣金貴榮、黃廷彧、黃赫, 竝其家屬, 皆綁縛置一間房, 如積峙器物。 貴榮後妻李氏年少, 賊欲刼之, 卽就館中屛柱縊死。 李瑛解甲就賊中, 哀乞請釋王子, 賊執之。 景仁以文書馳報于淸正, 淸正至府, 結陣城外, 單輿入城, 見王子、諸臣, 責景仁等曰: "此乃汝國王之親子及朝廷宰臣, 何困辱至此?" 解縛置軍中, 饋供頗厚。 遂引兵渡豆滿江, 深入老土部落, 攻陷城塢, 胡人四起邀擊, 士卒多死傷。 還由鍾城
              門岩渡江, 歷入穩城、慶源、慶興, 從海邊峽路, 還入鏡城。 諸鎭堡土兵、豪首皆執官吏叛降, 倭人兵不血刃。 鏡城戶長鞠世弼首叛, 執判官李弘業與賊。 韓克誠遁入藩胡部落, 胡人不受, 送于慶源民家, 卽被執。 淸正留兵數千, 據吉州, 
                【賊將名忠正。】
              自明川以北八鎭, 皆以叛民爲首領以鎭之, 有刑伯、禮伯之號。 江外雜胡, 乘時寇掠, 邊堡土民, 反與連結。 淸正還據安邊府, 關南州鎭亦爲叛民所據, 皆受淸正節制。 端川郡守姜燦素得民心, 頗集良民爲兵, 自衛據郡界, 谷中土民多歸之。 初, 李渾被執, 金貴榮等以便宜, 除會寧府使李瑛爲南兵使。 瑛憚南出, 求兼南北道巡邊使, 陪行王子入北, 以文夢轅爲會寧府使竝被執。 金貴榮老昏, 黃廷彧父子皆不戢下, 宮家奴輩到處侵擾, 大失人心, 以此促其叛亂。 尹卓然以詭計, 落留南道, 朝廷不省其罪, 用以代柳永立, 又以成允文代瑛, 皆匿三水山谷間。 旣而行朝聲聞復通, 訛言稍息, 亂民頗戢, 故二帥得免。
地名: 穩城 (咸鏡道, 都護府)
年: 1593.0

○咸鏡道巡察使洪世恭馳啓曰: "被擄人領府事金貴榮妾子金闡及臨海君
              珒奴子石乙毛赤等, 今月二十六日, 逃出到陣。 詳問其根因, 則賊聞天兵, 蕩滅平壤後, 十萬餘兵踰越安邊, 大爲驚動, 被擄人物, 多數殺害。 賊將淸正率兩王子及倭二千餘名, 向去咸興府, 將爲合陣入歸之計。 領府事金貴榮, 南兵使李瑛, 長溪君
              黃廷彧, 黃承旨赫等, 於安邊府仍囚土窟, 北虞候李範, 穩城府使李錘, 會寧府使文夢軒, 訓錬奉事申希壽, 前鏡城判官李弘業家屬, 盡爲殺害。"
地名: 穩城 (咸鏡道, 都護府)
年: 1596.0

○諫院啓曰: "東宮平復之後, 始有會講之禮, 擧朝孰不欣抃? 今日, 宮僚旣會, 傅亦來詣。 右副賓客金宇顒, 初以身病不進, 未幾, 又以進參爲言, 擧措顚倒, 以致賓位不齊, 講筵旣設而旋停, 至爲未便。 請金宇顒推考。 輔導之責, 全在於賓師, 其任極重, 不可久曠。 左賓客金睟、右賓客李恒福, 以接伴使, 方在南中, 還朝遲速, 未可預料。 請竝命遞差, 以在京人差出。" 前啓內奴抄出事。 上曰: "穩城、鍾城、慶源、慶興、三水、甲山奴婢, 限今年, 依啓施行。 餘竝依啓。"
地名: 穩城 (咸鏡道, 都護府)
年: 1597.0

○咸鏡道觀察使宋言愼馳啓曰: "穩城府使尹安性, 持身淸謹, 愛民如子, 盡心官事, 凡百一新, 有同太平之時, 所屬藩胡, 愛戴感慕, 六鎭諸將, 無不敬畏。 甲山府使鄭沆, 蕩敗之後, 到任未久, 官家突變, 城雉、軍物、器具、庫藏, 無不完實, 流亡日集, 吏民竝歡。 慶興府使李惟直, 蕩破之邑, 只率一二奴, 淡如山僧, 强胡亦敬, 不敢生梗。 此數人政績, 極爲可嘉, 自朝廷褒賞, 以示他人。 潼關僉使李弘輔, 勤儉謹愼, 鎭中軍務, 頗已修整, 撫軍如子, 所管胡人, 相繼還集云。"
地名: 穩城 (咸鏡道, 都護府)
年: 1607.0

○北道兵使馳啓: "慶源府使馳報內: ‘老乙可赤差麾胡三名說稱: 「我是蒙古遺種專仰中國, 兀良哈則向化于朝鮮。 忽溫則本以匈奴, 無屬處, 作屯居生, 而朝鮮歸順藩胡, 殺掠無忌, 至於流散, 未知其由。 當初作嫌根因詳知後, 忽酋以數罪攻擊事, 縣城酋長一二人率去。」 云。 文書一道持納, 故傳書上使, 本文則我國於胡中, 曾無文書相通之法, 措辭還給。 而藩胡等爲忽酋所侵, 無有紀極, 到今尤甚, 不勝其苦, 相繼渙散, 投入老土處者頗多。 故, 因渠輩之族類, 轉相誘引, 穩城以上諸胡, 多數移去。 而縣城之胡, 毒被忽胡侵害之說, 傳播於遠近。 故誘引設計, 至於差胡委送, 欲爲率去之計。 且僭稱王號, 致書於我之邊官, 其兇謀實爲叵測, 極爲可慮。 縣城胡則自古仰國胡人, 不可聽命於他處, 擧理措辭。 而老酋文書, 監封上送矣。’" 啓下備邊司。

○咸鏡道觀察使李時發馳啓曰: "安源權管金佐龍初十日馳報內: ‘當日賊徒欲爲圍城, 旋卽退陣, 而捉得烽燧軍張戒漢結縛渡江次, 追逐相戰, 射中賊胡, 奪其鞍具馬, 張戒漢乃得奪歸。’ 內奴愛守進告內: ‘昨日乾原途上被擄, 詣縣城賊酋處, 賊酋使我國久遠被擄人傳言曰: 「我軍四名, 以執捉藩胡事, 渡江追逐, 慶源軍人等突出, 射中馬匹, 我軍非耶? 朝鮮軍非耶? 死馬價, 如本馬不給耶? 大槪, 馬價不關, 而汝及能言通事, 當日還來。」 云。 又曰: 「朝鮮城多入藩胡, 一一推給爲當。」 云矣。’ 穩城府使鄭沆馳報內: ‘浦項住胡阿乙送阿, 老兵處被擄, 回還言: 「初七日被擄於老兵, 到縣城, 則將帥稱號者三人, 而二人則父子云。 三將相議, 自囊中搜出印信文書, 而授余曰: 『慶、訓兩鎭, 已送此文。 汝當持給此文於穩城鎭。』 云。 又曰: 『天朝、朝鮮、我國, 此三國, 是一體相顧禮義, 而忽賊剪除藩胡, 侵掠朝鮮, 極爲痛愕。 其藩種我當率去鎭定, 事知通事及可信藩胡率來, 議處爲好。』 云而給馬以送矣。」 其書則不爲持來, 潛爲謄書上送, 與前日慶源所納之書一樣。’ 云云。 大槪此虜, 分送文書於各鎭, 使之知會, 本非侵我境之意。 但來屯密邇, 游騎四出, 渡江橫行, 略無忌憚, 我國人畜, 任意擒縱, 誠可痛憤。 留屯作農之說, 雖不料其果否, 而脫有此說, 則日後憂虞, 不可勝言。 彼之出入我境, 其本意則實非寇掠我邊之意, 在我邊鎭之道, 只可嚴兵堅守, 待變觀釁, 而其犯境之賊, 一邊驅逐, 使之渡江而已。 如或妄行撕殺, 挑起事釁, 則禍患無窮, 悔之無及。 臣已將此意, 申飭諸將, 而大賊旣已壓境, 添兵濟師之擧, 似不可不爲。 然, 彼姑無釁於我, 我先輕動內地之兵, 亦未妥當。 故, 吉州以北, 則令防禦使領所管兵, 相機進住策應; 南官軍兵, 則一邊整頓, 更爲觀勢處置, 計料矣。"
地名: 穩城 (咸鏡道, 都護府)
年: 1609.0

○己酉十月十三日辛酉晴。
              平安道觀察使李時發馳啓曰: "滿浦僉使金應瑞牒呈云: ‘穩城
              藩胡
              (嘉義大夫)
              加音巨探稱名胡等十一名, 自灣遮部落出來(進)告曰: 「奴酋整頓軍馬」發向如許, 旋聞天朝合勢於蒙古、如許, 卽停行軍。 咸聚丁壯, 騎軍則守城, 步軍則自其穴三十里許靉陽、寬奠、撫順所等了路要害處, 設築長城, 以防天兵出入之路。 奴酋之壻吾乙古多, 乃故名胡
              王太之孫也, 其父之兄, 自少伶俐, 見愛於天朝, 至受官爵, 在天朝時仕者也。 奴酋作壻時, 先殺其父亇應巨, 故宿有不共之讎, 而威力所劫, 强爲從行, 名雖爲壻, 實爲仇敵。 陰懷報仇之心, 潛結其所親者, 通于如許、蒙古等處, 又緣其三寸, 密書於天朝, 爲自當內應合擊奴營之計。 其妻告變其父, 奴酋大怒, 卽綁縛囚之, 同謀頭頭胡七名, 先爲磔殺矣。 
                老酋本性兇惡, 取財服人, 皆以兵威脅之, 人人欲食其肉, 怨苦盈路, 所待者天降其罰。 今則兄弟之變、翁壻之患連出於一年之內, 天朝亦欲問罪。 其部下之人, 無一人愛之者, 曾所脅從諸酋, 亦內懷貳心, 外示從順。 奴酋知機, 反自疑恐, 寢食不安, 每言曰: 『我父被死於天朝, 我無小嫌, 而天朝反爲加兵擊, 我則我當盡力拒戰。』」 云。’ (虛實間, 將欲馳報之際, 翌日朝, 梨坡居世世歸順胡
                童大乃又自老城往還, 回路進告之辭, 與加音巨進告之辭相同。 大乃則渠自目見而來, 明言曲折, 故馳啓"云云)。
地名: 穩城 (咸鏡道, 都護府)
年: 1617.0

○丁巳八月二十九日辛酉午時, 王出御于宣政殿, 引見咸鏡監司權縉、北兵使李守一。 王曰: "北鄙之事, 可虞者非一。 兵力之單弱, 人心之恟懼, 予日夜憂慮, 卿等相議料理, 以舒予北顧之憂。" 
                (權)縉曰: "小臣昔年待罪近密, 自上已燭臣無狀矣。 不意今者當此重任, 如蚊負山, 不知所爲。 大槪前於救荒、流民刷還啓辭中, 略陳其曲折矣, 自上必已洞察。 防禦等事, 臣到彼之後, 可以料理爲之矣。 昔在十年前, 承乏爲御史, 往來本道, (而以年少書生, 未諳首末,) 粗知北邊之事, 而今之形勢, 與前不同。 今年則値此大無, 民失其業, 兵糧匱竭。 李守一以宿將, 三爲本道兵使, 軍民之情, 土地之形, 備知之矣。 其所聞見, 與他將異, 臣等下去之後, 當一心勠力, 而如臣愚劣, 恐未副倚任之責矣。" 王曰: "以廟堂僉擧, 用授是任, 卿其盡心職事。" 王謂
                (李)守一曰: "卿知北路之事云, 未知何如耶?" 守一曰: "小臣再爲兵使, 已經七年。 近因往來人問見, 則今之形勢, 與前不同。 今爲此任, 罔知所爲。 大槪六鎭, 藩胡在時, 則賊之往來, 盡情來告, 一自老酋撤去藩胡之後, 賊之出入, 了不聞知云。 穩城近處藩胡
              仁弼輩, 可信者也, 臣所熟知之。 其他藩胡等, 亦有溪壑之慾, 若以某物給與, 則彼必誠心, 進告胡情。 給與之物, 朝廷料理下送。 近來連歲大無, 民皆流散, 朝廷趁時移粟, 以救孑遺之氓, 守令、邊將, 各別擇送, 然後可以蘇一方之民命矣。 且近觀人心不淑, 必先立紀綱而後, 國家號令, 庶或可行矣。" 權縉曰:　"北路凶荒, 近古所無, 列邑還上貢稅, 全不收捧, 民生飢困, 散而之四方, 坐視而不得救, 聞來事極寒心。 北方寒苦, 土地瘠薄, 雖在豐年, 居民或衣狗皮, 或被馬韉, 食草實糠粃者滔滔。 及今流離他境之後, 無意於本土, 故流民繈屬道路, 必至於空虛而後已。 豈非大可憂者哉? 初聞今年則禾穀稍實, 本月初, 咸興以南, 大風大雨, 禾穀盡爲損傷, 甲山等處, 生計蕭然, 而玆者又値雨雹之災, 野無所收。 虜情叵測, 邊圉空疎, 哀哀赤子, 無所依賴。 前者救荒太晩, 不得全活。 嶺南、嶺東一帶移粟之策, 一日爲急, 而設使兩道監司處, 下諭丁寧, 當此多事之日, 他道救急, 恐不能着實擧行。 自朝廷擇差御史有風力幹事之人, 下送于嶺南、嶺東等處, 催促轉運于安邊, 安邊以北, 自當以馬尙舡移運, 庶救北路垂死之民。 不勝幸甚。" 王曰: "救荒御史, 令該曹差出。" 王問於縉曰: "救荒御史, 當送於本道耶?" 縉曰: "本道無一斗之粟。 慶尙、江原兩道差送, 使之督運, 臣之所達如此矣。 本道自古素無士大夫, 只有愚悍之民, 無可與議事之人。 以往事見之, 則李施愛之亂, 列邑皆叛, 及乎壬辰之變, 王子、宰臣, 縛而與賊, 人心之悖惡, 執此可知矣。 第念國家自前待北民, 與他道頓殊。 至於給與衣資優恤之典, 靡所不用其極, 則民之於國家, 安有携異之意哉? 但邊將、守令侵漁剝割, 罔有紀極, 而朝廷懸遠, 屯膏不下, 少有邊警, 則民皆倒戈, 疾視長上, 此豈惟民之罪哉? 必有所召者矣。 小堡邊將, 雖不能皆得其人, 主鎭之官, 不可不擇遣也。 如有貪殘之輩, 則臣當不待殿最, 續續請罪, 自朝廷繩之重律, 以懲其惡。 此意亦申飭銓曹, 各別擇差。" 王曰: "主鎭之官, 則非銓曹所擬, 備邊司議薦, 而何至如此耶?" 縉曰: "該曹
              司當初豈不欲精擇乎? 第人不畏法, 赴任之後, 專事肥己。 唯當十分愼擇而已。" 王曰: "主鎭守令, 未知某某等處耶?" 縉曰: "六鎭、三、甲、明川、吉州等處, 足是主鎭也。" 王曰: "卿所陳, 予當體念。 我國自前不知賊情, 只因藩胡之進告, 而未諳虛實, 彼以犬羊之賊, 豈無愚弄之意哉? 今後虜地近處伏兵, 禁雜人來往, 譏察虜情以啓。" 縉曰: "藩胡受職牒向化者, 今亦有之, 而兵使自前多有知者云, 下去則當往行營, 可以從長審處矣。 今此國家營建大役, 大小臣民, 孰不欲盡心助工? 但今番助工木, 分付于各道, 則南北兵使等, 除防斂布, 創開無前之規, 事極寒心。" 王曰: "渠等無乃見朝廷事目, 而如是爲之耶?" 縉曰: "朝廷之意, 本在於不煩民力也。 豈使渠等放軍斂布乎?" 王曰:　"卿下去之後, 一切禁斷。" 王曰: "內奴婢等, 亦是王民, 而邊將、守令侵虐滋甚云。 卿下去, 另加優恤。" 縉曰: "如有此弊, 臣隨聞請罪。" 王曰: "老酋處, 須遣解事伶俐之人, 偵探賊情可矣。" 
                (李)守一曰: "前兵使金景瑞請遣人偵探, 而朝廷不爲輕易許之矣。 申忠一前日往來虜穴, 稍知賊情, 而其後則絶未得詳探。 前頭亦得人以送, 則庶可知矣, 不得其人, 則賊情未能詳知, 而反有漏洩軍機之患矣。" 王曰: "然矣。 解事伶俐人, 各別擇送, 細知虜情, 兼察在逃逆賊可矣。" 李守一曰: "六鎭流民, 趁未刷還, 則不待外寇之至, 便作空虛之地, 使祖宗豐沛之鄕, 將不能保存。 臣不勝憂悶扼腕之至, 使之及時刷還可矣。" 王曰: "予當議處。 卿等下去本道, 各別盡心善處。" 王曰: "在逃逆賊罪人, 十分盡心購捕可矣。" 
                (李)守一曰: "自前細知此事, 當竭力譏察。" 王(曰)賜以甲冑、兵器等物曰: "卿等持去, 以爲緩急之用。"
地名: 穩城 (咸鏡道, 都護府)
年: 1632.0

○壬戌/秋信使朴蘭英, 自虜中還到義州, 馳啓曰: "臣入接館所留數日, 臣言于龍骨大曰: ‘入來已有日, 而國書、禮單, 尙未進呈, 使臣亦有數款約定事, 而皆不得通。’ 龍骨大等曰: ‘所謂約定者, 何事?’ 臣答云: ‘往年賊隷洪大雄, 自稱以前朝官, 爾必信之, 可笑、可慮。 其後安州通引金士一、士海等, 去庚午年, 投入爾國, 尙不綁送, 兩國相信之義安在? 事當捉送, 以解兩國之疑, 此其一也。 自黑雲龍之走還天朝, 天朝物貨, 絶不出來, 我國他無可得之路。 若爾國不知如此事情, 而以開市出來, 則勢將空還。 必待天朝物貨出來然後, 可以開市, 此其二也。 兩國相好, 事同一家。 凡文字、言語, 不可不相通, 故爾國行用飜書, 將欲傳習於譯官, 願得其本書, 此其三也。 天下之惡, 一也, 人所共憤。 往年穩城居梁嗣福, 陰結作罪定配之人, 使其子繼賢, 通兇書於金國, 謀反現露, 旣已伏誅, 而繼賢得保首領, 尙在金國。 理宜捉送, 此其四也。’ 骨大等曰: ‘當回告汗前’ 云。 俄而來傳汗意曰: ‘近日有故, 不得出坐, 只國書捧來’ 云。 臣以親傳之意, 再三爭之, 而終不許聽。 不得已傳授國書後, 禮單則留而不受。 龍骨大、滿月介、馬夫大、仲男等, 俄而又來曰: ‘卽者論議已定, 滿月介與使臣同往, 持奠物弔祭, 使所道里、骨者等, 齎答書追送, 更定約條矣。 禮單則不以爲少, 而但指我爲貪財, 故不得受之’ 云。 龍骨大等又以汗意來傳曰: ‘朝鮮以父母待南朝, 故南朝使臣出去時, 朝鮮大小官, 皆下馬相接。 我國之於朝鮮, 是兄弟之國, 彼此使臣往來時, 不過馬上相揖以接而已, 我差往來時, 一路四大官, 不爲出接云。 今後又如是, 則我差當自還來, 此意啓達。’ 云, 臣答云: ‘我國本無如此之禮。 爾國所聞, 誠爲誤矣’ 云。 滿月介以弔祭事, 與臣偕來矣。" 平安監司閔聖徽馳啓曰: "聞秋信使狀啓辭緣, 後來差胡等出來時, 本道監、兵使, 黃海兵使、開城留守等四大官, 皆令出城迎接, 援以華使例云。 奴賊之意, 實在渝盟, 今雖從之, 又加一層, 必至於生釁而後已。 況安、黃兩兵使, 皆是守城將, 其不可輕身出接。 請令備邊司急急議處。" 備局覆啓曰: "我使之之彼, 彼亦馬上相迎, 則四大官遣其佐貳官, 出城相迎, 在我別無卑屈之事。 今此滿月介之行爲始, 依此爲之何如?" 上從之。 備邊司啓曰: "今此朴蘭英之行, 贖還之價, 彼以不從義州折價, 則還爲持去云云。 朴蘭英所當還爲持來, 而不爲力爭, 惟其言而莫之違。 日後義州開市, 亦必有援此, 恐嚇減定之事, 已爲駭愕, 而不受汗答書, 徑先出來, 其奉使不稱之罪大矣。 待金差回還, 拿鞫定罪宜當。 至於狀啓中數款說話, 亦待金差之來, 宜更議以定。" 上從之。 備邊司又啓曰: "殊俗慕效禮義, 專差來祭, 其意可嘉。 令句管所各別優待, 其祭禮節目, 則待金差入來, 宜更議定。" 上從之。
地名: 穩城 (咸鏡道, 都護府)
年: 1669.0

○命盡減咸鏡道
              穩城稅米、大豆、奴婢身貢及洪原、明川、鏡城牛黃歲幣、醫司藥材價, 半減人蔘價布。 鍾城、慶興、三水、甲山等四邑稅米、大豆、奴婢身貢亦半減。 時北路凶荒, 因本道監司狀啓, 有是命。

○命盡減咸鏡道
              穩城稅米大豆、奴婢身貢及洪原ㆍ明川ㆍ鏡城牛黃歲幣、醫司藥材價, 半減人蔘價布。 鍾城ㆍ慶興ㆍ三水ㆍ甲山等四邑稅米大豆、奴婢身貢亦半減。 時, 北路凶荒, 因本道監司狀啓, 有是命。
地名: 穩城 (咸鏡道, 都護府)
年: 1723.0

○諫院申前啓, 又論: "穩城府使盧洽, 曾任嶺南營將, 憑藉捕賊, 兼行推奴, 橫侵富民, 受賂無算。 請削去仕版。" 上竝不從。
地名: 穩城 (咸鏡道, 都護府)
年: 1816.0

○全羅監司金敎根狀啓: "高敞縣監徐良輔, 發怒於官廳吏之語涉不恭, 以馬擧木橫杠木亂打, 又捉打其父, 幷致命, 請令攸司稟處。" 義禁府刑訊取服後, 請詢大臣處之。 左議政韓用龜以爲, "昔在宣廟朝, 咸鏡南道節度使蘇潝, 以私怨, 殺北道官奴二人, 有司照以濫刑之律。 先正臣李珥啓曰, ‘殺人者死, 在法罔赦, 而有司照以濫刑之律, 大紊國法矣。’ 上, 嘉納之。 今此徐良輔之濫施法外之刑, 以致父子竝命者, 亦先正所謂在法罔赦。 而第其所殺, 卽管下吏詬罵官長者, 非如蘇潝所殺之他道官奴也。 償命之典, 雖難遽議, 究厥所犯, 極其憯毒, 不可以尋常濫殺, 照勘而已。 合施加等之律云。" 右議政金思穆以爲, "下吏之肆發怨言, 已極犯分。 因渠承款, 遽議償命, 官與吏之等威, 或恐由是而不嚴, 擬之以次律, 似不至失刑云。" 敎曰: "依大臣議, 以次律爲之, 徐良輔杖一百收贖, 穩城府流三千里定配。"
地名: 穩城 (咸鏡道, 都護府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
              
            

○敎曰: "今番疏放之擧, 出於遇災修省之意, 而有司之按例擧行, 不足爲應天以實, 導迎和氣之實心實政。 放逐罪人宋成龍、李寅溥、金敎根、金炳朝, 鍾城府投畀罪人申允祿, 穩城府充軍罪人黃允中, 興陽縣屛裔罪人韓植林, 金甲島爲奴罪人申鼎朝, 古今島爲奴罪人韓鼎鎭, 南海縣安置罪人金鏴, 珍島郡安置罪人李永純, 機張縣流三千里罪人金元喜, 幷永送, 以示朝家曠蕩之典。" 政院議啓: "請寢罪人李寅溥、金敎根、黃允中、韓植林、申鼎朝、韓鼎鎭、金鏴、李永純, 放送之命。" 批曰: "今者之擧, 意豈徒然? 已往之事, 欲一切付之忘域, 勿復煩啓, 卽爲頒布。" 王堂聯箚, 大司諫南履懋, 上疏請寢成命, 批曰: "勿煩。"
地名: 慶興 (咸鏡道, 都護府)
年: 1442.0

○咸吉道都節制使金孝誠馳啓: "今承傳旨, 慶源屯田便否, 臣反復思之, 新設之邑, 非唯境連虜地, 雜處野人, 變在朝夕, 宜多畜糧餉, 今官庫所儲與民間所備, 竝皆不足。 前節制使李世衡請置屯田, 儲備糧餉, 甚合時宜。 請抽慶興、慶源、穩城、鍾城、會寧次正軍及富居縣守城雜色軍共五十人, 輪次耕(懇)
                〔墾〕
              , 其耘鋤收穫, 又以北靑騎船軍六十人。 如其不足, 則抄北靑以北各官所居各司奴婢, 除身貢, 依籍田農軍例, 輪番役之。 農器則以吉州以南各官會計付雜物, 隨宜貿易。 又以公廉勤謹人, 擇定監考, 全掌諸事, 令慶源節制使監掌考察, 仍依且耕且戰之法, 官無事之日, 遠斥候, 謹烽火, 愼烟臺間(渫)
                〔諜〕
              , 守其要害。 又領餘軍, 以助不足何如?" 下議政府議之。 黃喜、皇甫仁、李叔畤議曰: "置屯田備糧餉, 合乎時宜, 雖云良策, 古之屯田, 以防禦士卒, 當有事時則行兵且戰, 當無事則休兵且耕, 非役以他人, 故弊不及於民也。 今之屯田, 以次正軍及各司奴婢, 輪番耕穫, 其齎糧往來之苦、自家廢農之弊, 誠不少矣。 莫若待其新徙邊民安生樂業然後更議施行。" 申槪、河演議曰: "今當邊方糧餉不敷之時, 屯田之策, 不可不慮, 願令試驗。 然不可役以騎船軍及北靑以北各司奴婢也, 姑役以旁近之官各司奴婢與無軍役之人, 以試便否爲便。" 上遂傳旨本道觀察使鄭甲孫曰: "予惟黃喜等之議, 似爲得策。 雖然若旁近各官, 或有入番人吏日守及各差備人可以量數刷出供役者, 則有可行之理矣, 不然則不若不爲之爲愈也。 卿其廣行訪問, 商搉便否以啓。"
地名: 慶興 (咸鏡道, 都護府)
年: 1444.0

○庚申/咸吉道都觀察使鄭甲孫啓: "以諭書內事意, 移牒參考, 慶興府防戍稍歇, 土地塉薄, 沮洳可耕之地數少。 若四百戶, 一時入居, 則所耕之田, 出處勢難, 姑令一百戶入居爲便。 官奴婢, 依都護府奴婢之數, 見在奴婢外, 三丁爲一戶, 一百戶依四鎭例, 北靑以北各官散在公私奴婢, 推刷定屬何如? 且城子則基地高峻, 守禦甚便。 然在昔孔州時, 城內但設官府, 人民各戶, 布居豆滿江邊。 今邑城窄狹, 一百九十餘家, 逼側聚居城東, 略無限塞, 殘山大洋, 四時受風; 城內又無泉井, 城西則地又(碕)
                〔崎〕
              嶇, 且無水源, 不宜入居。 撫夷等處與時設邑城, 俱是賊路要害, 可以移設邑城。 然以臣所見, 無平衍寬廣之處, 不宜置邑, 但今之撫安堡地勢廣闊(闊), 井泉俱足, 移邑城於此, 甚爲便益。 然國家置五鎭本意, 以豆滿江爲界, 恢復祖宗肇基之地也。 今別無賊變, 而退縮於三十里之內, 以啓賊虜窺覦之心, 甚爲不可。" 下兵曹議之。
地名: 慶興 (咸鏡道, 都護府)
年: 1451.0

○議政府據兵曹呈, 啓 "咸吉道鏡城府, 舊爲都節制使本營, 設東、西班土官者已久, 自都節制使移營鍾城, 幷與土官而移之, 其世居吏民, 不無憾恨。 請依單都護府慶興之例, 復立土官。 但慶興, 乃興王之地, 額數不得不多, 鏡城則宜差等定額, 然又不必新設, 取鍾城土官東班五、西班十, 以與之, 其西班, 則定以六品一、七品二、八品三、九品四, 東班階級, 則令吏曹磨勘, 又令刑曹加給奴婢", 從之。
地名: 慶興 (咸鏡道, 都護府)
年: 1463.0

○壬寅/先是, 中外號牌已成, 上慮其未精, 更作事目。 "一, 號牌依《大典》, 改其體制,
                【堂上官用象牙, 長三寸五分、廣一寸一分, 牛骨、鹿角通用。 三品以下至賤口用雜木, 長四寸、廣一寸五分, 用營造尺。】
               以乙酉年十二月晦日爲限更始。 京中漢城府、外方都會所必備三員,
                【守令一人、敬差官一人、分臺一人。】
               大君以下奴子必準賤籍給牌。 一, 諸邑守令等不能親到都會所, 擇解事前銜朝官遣之。 一, 兩界若鍾城、穩城、慶源、慶興、三水、甲山、義州、朔州、碧潼、昌城、江界、理山等邑勿赴都會, 敬差官分臺等巡行, 備三員給牌。 一, 雖無良籍, 若多年爲良, 衆所共知者, 分揀啓聞屬良。 一, 無賤籍者屬良, 雖無賤籍, 多年役使, 衆所共知者, 理當屬賤, 然或因貧窮, 或因不得已事故, 而役事於人者, 分揀啓聞。 一, 號牌成給時置簿冊內 出牌人所居里名及所據文案名目備書,
                【文案名目如良賤籍及分揀取旨等類。】
               以憑後考。 一, 大君以下宗親奴婢賤籍書題, 伴儻解事奴子中, 堂上官以上奴婢賤籍, 伴儻解事奴子中持詣考準。 如有違誤者, 其書題伴儻奴子從重論罪, 三品以下發牌招來問之。 一, 三品以下前銜人及有蔭人書某子某年甲本貫。 一, 良人書某子某年甲本貫形貌
                【自良人至私賤後面書年號日月。】
               一, 補充軍去官妾子, 書某子某年甲本貫形貌, 未去官人書某婢妾子某年甲形貌。 一, 公賤書某司奴某年甲形貌父某。 一, 鄕吏、驛子書某官某驛鄕吏驛子, 某子某年甲形貌。 一。 形貌若面瘢、目眇、耳割、唇缺、手足蹇等表表有痕者書之。 一, 篆印京中則 ‘漢城’ 二字外方則 ‘邑名’ 二字前後面上下端印之。 一, 不及限受牌者, 以制書有違律論, 公賤則各其司該員, 其邑守令, 私賤則本主竝以制書有違律論, 其私賤屬公, 全家徙邊。 一, 暗錄他人奴婢及良人爲奴婢者, 杖一百全家徙邊。 敬差官守令品官該吏等或不詳察給牌, 或潛隱給牌, 或挾恨, 或要求不時給牌者, 杖一百、全家徙邊。 守令、品官、該吏不檢擧者杖一百、充軍。 僧人號牌則, 一號牌體圓(經)
                〔徑〕
              二寸, 前書職名年甲形貌
                【形貌日月依俗人例書之。】
               一篆印京中則禮曹, 外方則邑名, 前後面上下端印之。 一, 京中則兩宗各其所屬寺住居僧人具職名年甲形貌, 傳報禮曹, 外方則諸寺色掌僧依京中例書呈其邑, 受牌時各持度牒, 親到禮曹及都會官考準給牌, 其中年五十以上及衆所共知有心行者, 雖無度牒亦給。 一, 京外給牌僧成籍, 京中藏于兩宗及禮曹, 外方則其邑及禮曹, 失牌者考籍改給。 一, 僞造者依俗人例, 論罪後還俗。 一, 依俗人定限給牌。 一, 上項事件外已前受敎, 竝不遵行。"
地名: 慶興 (咸鏡道, 都護府)
年: 1474.0

○江原道觀察使李封啓: "原州人趙泰之女趙氏, 年二十七, 嫁生員曺仲良, 事舅姑甚謹, 未半歲, 仲良遘疾, 曺家惑於邪說, 還趙氏于其家。 仲良病革, 趙氏聞之而往, 則仲良已死成斂矣, 趙手自解斂, 抱屍一晝夜, 其臭穢不可近, 而趙猶不解抱, 粥飮不入口, 哭不絶聲, 凡十五日而還。 其父曰: ‘汝勿過哀。 吾爲汝爲生活計。’ 趙揣其父欲奪節, 私謂所親曰: ‘夫婦之義, 一與之齊, 終身不改, 今夫旣死, 妾豈獨生爲? 然不卽死同穴者, 以妾老父, 將赴慶興敎授, 鶴髮老母亦在高堂, 故匍匐而來, 欲爲永訣耳’, 不食十五日。 其母將饘粥强之, 趙飮不下咽, 謂所親曰: ‘妾恨不卽死於夫側, 忍復苟延耶?’ 其父語其母曰: ‘今六月十九日, 乃國喪卒哭也’, 趙問曰: ‘何以云卒哭也?’ 《泰》曰: ‘凡喪事, 自葬至終虞, 則行卒哭祭。’ 趙曰: ‘是吉日乎?’ 泰曰: ‘朝廷必擇吉日爲之’, 趙頷之, 乃於其日, 發私篋, 告其父母曰: ‘女特未亡耳, 更無可事人。 今將某帛爲父衣, 某布爲母服’, 因痛哭不止。 其母以趙常不食(贏)
                〔羸〕
              弱, 令女奴護側, 是日趙沐浴盛服, 言語陽陽若平常, 至夜謂女奴曰: ‘夜或有盜虞, 汝宜寢外伺察之。’ 黎明其母開戶視之, 宛然而坐, 初不料其死, 乃謂曰: ‘夫婦誰無死別者? 何自苦乃爾?’ 至晩更呼視之, 則乃以細布自經, 抱仲良婚書及生時所玩書數卷而死, 其家人驚痛, 幷婚書書卷斂葬。" 禮曹據此啓: "趙氏自殘立節, 實非中道, 然死生亦大, 其所言亦足起薄俗, 請令所在官致祭, 旌表門閭。" 命議院相。 鄭昌孫、洪允成議: "節義大關風敎, 趙氏之事, 近來罕聞, 依啓目褒奬, 以勵風俗。 近日京中金錡之女, 夫死之後, 亦如趙氏死節, 此雖皆非中道, 視彼夫死改嫁薄惡之輩, 不可同年而語。 令禮曹, 竝覈實褒奬。" 從之。
地名: 慶興 (咸鏡道, 都護府)
年: 1477.0

○永安北道節度使鄭蘭宗馳啓曰: "唐人十二名來投富寧鎭, 皆給與衣糧, 留之本府, 野人來尋者相繼, 多有怨言。 且虜中傳言: ‘被擄唐人聞朝鮮一皆解送, 皆有逃叛之心。’ 又骨看中樞李小通哈來告慶興鎭曰: ‘奪我奴而不還, 吾當突入阿吾地等處, 掠農民而去’, 臣權辭, 且戒勑示威, 又令邊將益勤防備。" 傳于承政院曰: "唐人來投者多, 而彼人之怨不貲, 事大之義雖重, 亦不可無權宜以處之。 其不解漢語、不記居里者, 則還給其主何如?" 都承旨玄碩圭等對曰: "世宗朝皆令解送, 世祖朝權給之, 然世宗朝事, 彼旣忘之, 世祖朝權給之事, 在彼人耳目, 今一一解送, 則彼人之怨忿必矣。 惟在上裁。" 傳曰: "此大計也, 予不能獨斷。 其召曾經政丞及議政府議之。" 鄭昌孫、韓明澮、沈澮、曺錫文、金國光、尹弼商、洪應、任元濬、李承召議: "雖或給之, 若不盡還, 生怨猶是。 世祖朝故事, 特一時權宜耳。 若潛從他路得達上國, 則何辭以對?" 傳曰: "予亦知其然也。 若野人構怨侵掠吾民, 則彼爲憤兵, 我爲義兵, 奮伐有辭, 然豈無害於我國? 其不解漢語者還給, 雖中國有問, 對之何難?" 昌孫等曰: "若非唐人, 蔑無來投之理。 在我國事大之義, 不可還給。 請姑行二三年。" 傳曰: "卿等必酌時宜而言之, 脫有後患, 亦可隨宜處之。"